## La Generalitat restringix activitats i la circulació en parcs naturals davant de l’alerta roja per calor extrema decretada hui per l’Aemet

*** Emergències i Medi Ambient emeten una instrucció conjunta que establix la prohibició de circular per les pistes i pels camins forestals amb qualsevol classe de vehicle, bicicleta o a peu, dins dels parcs naturals
* La Generalitat manté el nivell de preemergència 3 del Pla especial enfront del risc d’incendis forestals des del dissabte 16 d’agost fins al dilluns 18 d’agost**

La Generalitat ha emés una instrucció conjunta en la qual adopta noves mesures extraordinàries davant de l’alerta roja per calor extrema decretada hui per l’Agència Estatal de Meteorologia (Aemet). L’organisme ha anunciat la pujada del nivell d’alerta per les altes temperatures que es preveuen per a este dissabte, especialment en el prelitoral i en les zones de l’interior de les comarques costaneres.

La instrucció, emesa per la direcció de l’Agència Valenciana de Seguretat i Resposta a les Emergències i la Secretaria Autonòmica de Medi Ambient i Territori, conté restriccions com la suspensió d’activitats i recomanacions en relació amb el risc d’incendis forestals derivats de l’actual onada de calor en la Comunitat Valenciana i l’establiment del nivell roig per altes temperatures per part de l’Agència Estatal de Meteorologia, en el marc del Pla especial enfront del risc d’incendis forestals de la Comunitat Valenciana (PEIF).

Entre les mesures que arreplega la instrucció, es manté el nivell de preemergència 3 del Pla especial enfront del risc d’incendis forestals de la Comunitat Valenciana (PEIF) en tot el territori de la Comunitat Valenciana, des del dissabte 16 d’agost fins al dilluns 18 d’agost de 2025, els dos inclusivament.

La declaració del nivell de preemergència 3 suposa l’entrada en vigor de les prohibicions següents, de compliment obligatori en els terrenys forestals de la Comunitat Valenciana:

* Prohibició del trànsit de persones per sendes i camp a través.
* Suspensió d’obres i treballs en els terrenys forestals o els seus voltants.
* Suspensió de l’ús festiu i recreatiu del foc per motius festius en terrenys forestals i en la zona d’influència forestal (fins a 500 metres).
* Prohibició genèrica d’encendre qualsevol classe de foc en els terrenys forestals i en la zona d’influència forestal (fins a 500 metres).
* Suspensió de qualsevol mena d’autorització atorgada per a circulació esportiva per terrenys forestals.

A més, amb motiu d’esta situació meteorològica extraordinària, s’afigen les següents restriccions addicionals:

* Prohibició de circular per les pistes i pels camins forestals, amb qualsevol classe de vehicle, bicicleta o a peu, dins dels parcs naturals que se citen a continuació, excepte el trànsit de vehicles per a actuacions de gestió, proveïment, manteniment, vigilància, accés a residències, explotacions agràries o instal·lacions de servicis enclavades dins del mateix parc:

 Serra d’Irta

 Penyagolosa

 Desert de les Palmes

 Tinença de Benifassà

 Serra d’Espadà

 Serra Calderona

 Chera-Sot de Chera

 Puebla de San Miguel

 Túria

 Hoces del Cabriel

 Serra de Mariola

 Font Roja

 El Montgó

 Serra Gelada

 Prat de Cabanes-Torreblanca

 Marjal Pego-Oliva

 La zona forestal del Parc Natural de l’Albufera

* Prohibició de qualsevol prova esportiva que transcórrega per terreny forestal, i suspensió de les ja autoritzades per al període indicat.
* Les àrees recreatives, zones d’acampada i campaments gestionats per la Generalitat, així com els albergs, campaments i càmpings situats en terrenys forestals, no podran celebrar activitats esportives i/o recreatives fora de les instal·lacions pròpies d’estos.

**Màxima prudència a la ciutadania**

Esta instrucció pretén reforçar la conscienciació individual i la responsabilitat col·lectiva, per la qual cosa es fa una crida a la societat en general per a demanar-li màxima prudència a l’hora d’accedir a l’àmbit forestal i les zones d’interfície agrícola forestal i urbana forestal, i efectuar recomanacions a la població per a la situació d’onada de calor:

* Tindre especial compte amb menors, persones majors, malalts i persones vulnerables.
* Mantindre la casa fresca i ventilada.
* Evitar l’exposició directa al sol sobretot entre les 12:00 i les 16:00 hores.
* Utilitzar protecció per a rajos solars.
* Fer menjars lleugers, amb aliments rics en aigua i sals minerals, com ara fruites i verdures, i beure molta aigua.
* Portar roba lleugera, de colors clars i que cobrisca la major part del cos, sobretot el cap.
* No deixar a ningú en l’interior d’un vehicle tancat, tampoc mascotes.
* En cas de necessitat, telefonar al 1·1·2.

Fecha: 16/08/2025